Zuma: ‘SA’ners moet hul apartheid-stories vertel’Pres. Jacob Zuma tydens ‘n vorige geleentheid. Foto: Elmond Jiyane, GCIS President Jacob Zuma het Woensdag Suid-Afrikaners aangemoedig om nie die stories oor hoe hulle onder die apartheidsregering gebrutaliseer is, te onderdruk nie. Tydens sy toespraak by ŉ Versoeningsdag-byeenkoms by die Nelson Mandela Metropolitaanse Universiteit in Port Elizabeth, het Zuma gesê Suid-Afrikaners sal genees indien hulle die ongelykhede van die verlede erken. “Die stories van lewe onder apartheid is blykbaar onderdruk omdat ons gevoel het dit sal die versoening bevorder nie. Ons was verkeerd,” het Zuma gesê. “Mense moet hul stories op verskeie platforms deel, in die media, by gemeenskapsbyeenkomste, tydens nasionale dae, oral. Ons moet die stories van ons lyding en apartheid-brutaliteit vertel. Ons jeug en kinders moet weet wat hierdie land deurgegaan het.” Zuma het gesê wit en swart Suid-Afrikaners moet hul stories vertel. “Ons wit landsgenote wat gedwing is om verpligte militêre diens te doen en as jong mense in plakkerskampe ontplooi is om ŉ bose regime te verdedig en toe te pas, moet hul stories kan deel sodat hulle kan genees,” het hy gesê. “Mense wat apartheid verdedig omdat hulle destyds daarin geglo het, moet ook hul stories deel om die tapisserie van die Suid-Afrikaanse geskiedenis te verryk.” Die president het ook ŉ beroep gedoen vir ondersteuning vir ŉ genesings- en versoeningsprogram wat deur die Suid-Afrikaanse Raad van Kerke op die been gebring sal word. Hy het na die onlangse #feesmustfall-veldtog verwys wat deur wit en swart studente ondersteun is, as ŉ voorbeeld hoe om ras te verwyder uit die uitdagings wat jongmense moet hanteer. “Ons wens die jeug geluk met die manier wat hulle die land se tradisies van ŉ nie-rassige struggle vorentoe geneem het sodat hulle deel kan wees van ŉ verenigde en nie-rassige Suid-Afrika.”